Den sønderjyske gårdejer tog efterfølgende fat i de kommunale arbejdere, som var i færd med at opføre den nye bro, for at gøre dem opmærksomme på, at broen formentlig var hans og ikke Aabenraa Kommunes ejendom.

- De snakkede efterfølgende med kommunen og fik bare at vide, at de skulle fortsætte, for det var deres bro.

Men det viste sig, at Egon Rasmussen havde ret. Ved en fejl stod broen nemlig opført i registret over kommunale broer i Aabenraa, der trængte til renovering. Den fejl kostede den aabenraaske kommunekasse 700.000 kroner.

Fejlen går igen i flere kommuner

Kommunens broregister går kun tilbage til 2010 og fortæller ikke noget om en ny ejer, lyder det fra afdelingschef i Drift og Anlæg i Aabenraa Kommune Jesper Kristensen.

- Vi har ikke kunnet finde spor på, hvad der ligger til grund for fejlen, og hvornår det er sket. Det kan være i forbindelse med noget ejerskifte, omlægning af vej eller fra før kommunesammenlægningen.

Mennesker er nødt til at bruge deres sunde fornuft, for det har maskiner ikke. Hanne Marie Motzfeldt, lektor i digital forvaltning ved Københavns Universitet

Aabenraa er ikke den eneste kommune i Syd- og Sønderjylland, som ikke har styr på sine broer. Også Vejen Kommune har betalt for renoveringen af en gammel jernbanebro over Gesten Å, der viste sig at være privatejet.

Det arbejde kostede 400.000 kroner.

- Vi kan se, at broen dukkede op i vores system i 2015, men vi har ikke kunnet finde ud af, hvorfor den gjorde. Så vi er nysgerrige efter, hvad det skyldes, siger Peter Hansen, der er afdelingschef for Teknik og Miljø i Vejen Kommune.

Fælles for begge kommuner er, at de ligesom mange andre bruger et system fra Vejdirektoratet med navnet Danbro til at administrere broerne.

Fejlene har nu fået kommunerne til at krydstjekke alle broer i Vejen og Aabenraa med data fra andre registre som vandløbsregulativer og tinglysninger, så der ikke er tvivl om ejerskabet.

- Sagen gør, at vi skal have kigget tingene igennem for at sikre, at data i vores system er helt korrekt, siger Peter Hansen fra Vejen Kommune.

'Brug jeres sunde fornuft'

Det kan de roligt gøre. Medarbejderne i danske kommuner bør nemlig føre tilsyn med al data, som de træffer beslutninger ud fra.

Sådan lyder det fra lektor i digital forvaltning på Københavns Universitet Hanne Marie Motzfeldt.

- Man er nødt til at have en kontrol af både systemet og de data, man trækker ud af systemerne, siger hun og fortsætter: